Verkeersbeampte, broer sterf in Otji-ongeluk - Ongelukke - Republikein
Tuesday, May 21st, 15:31:58
Polisiehoof waarsku oor padveiligheid
Francoise Steynberg - Drie mans, waaronder 'n verkeersbeampte en sy broer, is gisteroggend in 'n gru-ongeluk dood waarby drie voertuie naby Otjiwarongo betrokke was.
Volgens die woordvoerder van die Namibiese polisie in die Otjozondjupastreek, ao. Maureen Mbeha, het die ongeluk omstreeks 05:30 sowat 7 km suid van Otjiwarongo op die B1-hoofweg na Okahandja gebeur.
"Twee mans is op die toneel dood en 'n ander een het met sy aankoms by die Otjiwarongo-staatshospitaal gesterf," het Mbeha gesê.
"'n Dubbelkajuitbakkie wat met drie insittendes van Otjiwarongo af gery het, het na bewering 'n bees gestamp, die bestuurder het beheer oor die voertuig verloor en met twee aankomende voertuie, 'n sedanvoertuig met drie insittendes en 'n bakkie met twee insittendes, gebots," het Mbeha gesê.
Sy sê altesaam agt mense was in die ongeluk betrokke en die polisieondersoek duur voort.
Volgens die Namibiese polisie se woordvoerder, hoofinsp. Kauna Shikwambi, is die oorledenes wat op die toneel dood is die 30-jarige mnr. Petrus Magnes Nauyoma, wat die sedanvoertuig bestuur het, en 'n passasier in die dubbelkajuitbakkie, sers. Salomo Ndjimba (45). Hy was 'n verkeersbeampte en sy broer, wat ook 'n passasier in die dubbelkajuitbakkie was, mnr. Johannes Ndjimba (37), het met sy aankoms by die hospitaal gesterf het.
Hul naasbestaandes is van hul sterfte ingelig.
"'n Vrou (30), wat 'n passasier in die sedan was, is in 'n kritieke toestand en die 43-jarige bestuurder van die dubbelkajuitbakkie is ernstig beseer. Die bestuurder (28) van die bakkie is ongedeerd, terwyl sy 42-jarige passasier ligte beserings opgedoen het," het Shikwambi gesê.
MINDER ONGELUKKE IN 2018
Intussen het die polisiehoof, lt.genl. Sebastian Ndeitunga, gister statistieke oor die ongeluksyfers vir 1 Januarie tot 2 Desember 2018 met verlede jaar s'n in dieselfde tydperk vergelyk.
Sterftes het vanjaar met 201 afgeneem, met 492 sterftes in 2018 teenoor verlede jaar se 693.
Daar was 344 minder ongelukke vanjaar, naamlik 3 385 teenoor 2017 se 3 729.
Altesaam 1 131 minder mense is vanjaar in ongelukke beseer (altesaam 5 431 beseerdes) teenoor verlede jaar se 6 562 beseerdes.
Die Namibiese polisie se feestydoperasie vind van 25 November tot 15 Januarie 2019 plaas.
"Ek doen 'n beroep op alle padgebruikers om in die feestyd verkeersreëls te gehoorsaam, by die spoedbeperking en 'n veilige volgafstand te hou en nie te drink en bestuur nie. Moenie voertuie by blinde hoogtes verbysteek nie en trek van die pad af en rus as jy moeg is," het Ndeitunga gesê.
Die polisiehoof het ook gemaan diegene wat met kinders oor grense heen reis, moet die nodige reisdokumente in orde hê.
Hy het gewaarsku teen groot kontantonttrekkings by banke, "met verdagte bankamptenare wat deesdae saam met die misdadigers werk".
Hy het 'n beroep op banke gedoen om waaksaam te wees en hande met wetstoepassers te vat om hierdie praktyk hok te slaan.
"My beroep op almal dié feesseisoen is om enige verdagte aktiwiteite by die naaste polisiekantoor of padblokkade te rapporteer. Moenie toelaat dat misdadigers die feesseisoen ten koste van jou geniet nie; maak seker hulle spandeer Kersfees agter tralies," het Ndeitunga gesê.